Miss Universe 2024

Ang Miss Universe 2024 ay ang ika-73 edisyon ng Miss Universe pageant, na ginanap sa Mexico City Arena sa Lungsod ng Mehiko, Mehiko noong 16 Nobyembre 2024.
Pagkatapos ng kompetisyon, kokoronahan ni Sheynnis Palacios ng Nikaragwa si Victoria Kjær Theilvig ng Dinamarka bilang Miss Universe 2024. Ito ang kauna-unahang tagumpay ng Dinamarka sa kasaysayan ng kompetisyon. Nagtapos bilang first runner-up si Chidimma Adetshina ng Niherya, at nagtapos bilang second runner-up si María Fernanda Beltrán ng Mehiko.
Mga kandidata mula sa 125 mga bansa at teritoryo ang lumahok sa kompetisyong ito, ang pinakamarami sa kasaysayan ng Miss Universe matapos lagpasan ang dating rekord na siyamnapu't-apat na kandidata noong 2018. Pinangunahan nina Mario Lopez at Miss Universe 2012 Olivia Culpo ang kompetisyon, samantalang sina Miss Universe 2018 Catriona Gray at si Zuri Hall ang nagsilbing mga backstage correspondent. Nagtanghal sina Robin Thicke, Emilio Estefan, Taboo, Vikina, Nico Ruiz, Richaelio, at ang Mariachi edisyong ito. Itinampok rin sa edisyong ito ang bagong Lumière de l’Infini Crown na ginawa ng Jewelmer na may mga diyamante at dalawampu't-tatlong golden south sea pearls na nagkakahalaga ng humigit-kumulang $5 milyon.
Noong 18 Nobyembre 2023, sa kasagsagan ng ika-72 edisyon ng Miss Universe, inanunsyo ng negosyanteng Mehikano na si Raúl Rocha na magaganap ang ika-73 edisyon ng Miss Universe sa Mehiko sa Nobyembre 2024. Ito ang ikalimang beses na naganap sa Mehiko ang Miss Universe; idinaos sa bansa ang Miss Universe noong 1978, 1989, 1993, at 2007. Ayon sa isang eksklusibong panayam sa CEO ng Miss Universe Organization na si Amy Emmerich sa Hola! USA, isinaalang-alang nila na ganapin ang preliminary competition sa Cancun, ngunit hindi pa ito naaaprubahan.
Noong 6 Hunyo 2024, mayroong isang artikulong inilabas ang Hola! USA na nagsasabing ang ika-73 edisyon ng Miss Universe ay magaganap sa Lungsod ng Mehiko sa 28 Setyembre 2024 imbis na sa Nobyembre 2024. Sa kabila ng impormasyong ito, kinakailangan pa ring kumpirmahin ng Miss Universe Organization ang nabanggit na petsa.
Kalaunan ay kinumpirma ni Rocha sa isang panayam sa Telemundo noong 10 Agosto 2024 na magaganap ang ika-73 edisyon ng Miss Universe sa 16 Nobyembre 2024 sa Lungsod ng Mehiko, at ang paunang kompetisyon at ang national costume competition naman ay gaganapin sa 14 Nobyembre. Ito ay opisyal na inanunsyo ng Miss Universe Organization sa kanilang mga hatirang pangmadla noong 23 Agosto kung saan inanunsyo rin nila na magaganap ang kompetisyon sa Mexico City Arena (Arena CDMX).
Labintatlong kandidata ang nailuklok upang kumatawan sa kanyang mga bansa/teritoryo matapos maging isang runner-up sa kanilang kompetisyong pambansa o matapos mapili sa isang casting process, isang kandidata ang napili matapos isagawa ang isang bagong kompetisyong pambansa upang palitan ang napatalsik na nanalo, at apat na kandidata ang iniluklok matapos ang pag-urong ng orihinal na nagwagi.
Noong Setyembre 2023, sa kasagsagan ng Tanner Fletcher show sa New York Fashion Week, inanunsyo ni Miss Universe 2022 R'Bonney Gabriel na napagdesisyunan ng Miss Universe Organization na tanggalin na ang age restrictions para sa mga kandidatang edad 18 pataas simula sa ika-73 edisyon ng kompetisyon.
Iniluklok si Franki Russell bilang Miss Universe New Zealand 2024. Gayunpaman, dahil kinansela ng Yugen Group ang prangkisa ng Miss Universe para sa bansang Nuweba Selandiya, hindi na lalahok si Russell sa edisyong ito. Kalaunan ay ibinunyag ni Russell na ang dahilan ng kanyang pagbitiw ay dahil sa pagganap nito sa mga pelikula ng Viva. Kasunod nito, ginawaran ang prangkisa sa isang bagong organisasyon, at kinoronahan si Victoria Vincent bilang bagong kinatawan.
Dapat sanang lalahok si Irina Zakharova ng Armenya sa edisyong ito, ngunit dahil si Zakharova ay isang mamamayan ng Rusya, diniskwalipika siya ng Miss Universe Organization. Siya ay pinalitan ni Emma Avanesyan. Dapat din sanang lalahok sa edisyong ito si Karyna Kisialiova bilang kinatawan ng Biyelorusya, ngunit siya ay pinalitan ni Eleanora Kachalovskaya dahil sa hindi isiniwalat na dahilan.
Dapat sanang lalahok si Andrea Radford ng Guwatemala sa edisyong ito. Gayunpaman, matapos niyang ilahad na siya ay buntis, pinalitan siya ng kanyang first runner-up na si Ana Gabriela Villanueva. Dapat sanang lalahok si Fay Asghari ng Iran sa edisyong ito. Gayunpaman, dahil sa kanyang mga obligasyon bilang isang aesthetic nurse practitioner, bumitiw si Asghari sa kanyang titulo at pinalitan siya ng kanyang first runner-up na si Ava Vahneshan.
Dapat din sanang lalahok si Miss Denmark 2024 Emma Heyst bilang kinatawan ng Dinamarkasa edisyong ito, ngunit dahil sa kakulangan sa paghahanda, siya ay pinalitan ni Victoria Kjær Theilvig.
Lalahok sa unang pagkakataon ang mga bansa at teritoryong Biyelorusya, Eritreya, Guniya, Hilagang Masedonya, Iran, Makaw, Maldibas, Moldabya, Nagkakaisang Arabong Emirato, Somalya, at Usbekistan.
Babalik sa edisyong ito ang mga bansang Kuba na huling sumali noong 1967; Pidyi na huling sumali noong 1981; Guadalupe at Martinika na huling sumali noong 1984; Baybaying Garing, Demokratikong Republika ng Konggo (bilang Zaire) at Samoa (bilang Kanlurang Samoa) na huling sumali noong 1986; Senegal na huling sumali noong 1987; Hibraltar na huling sumali noong 1990; Bonaire at Suriname na huling sumali noong 1999; Hong Kong na huling sumali noong 2000; Tsipre na huling sumali noong 2012; Botswana at Estonya na huling sumali noong 2013; Kapuluang Turks at Caicos na huling sumali noong 2014; Montenegro at Serbiya na huling sumali noong 2015; Sambia na huling sumali noong 2018; Kapuluang Birhen ng Estados Unidos, Nuweba Selandiya, at Tansaniya na huling sumali noong 2019; Israel, Kenya at Rumanya na huling sumali noong 2021; at Armenya, Belis, Hayti, Kirgistan, Tsina, Turkiya, at Urugway na huling sumali noong 2022.
Dapat sanang lalahok si Bahar Mirzayeva ng Aserbayan ngunit bumitiw ito dahil sa hindi isiniwalat na dahilan. Bago ang paunang kompetisyon, bumitiw na sa kompetisyon sina Edona Bajrami ng Kosobo at Mia le Roux ng Timog Aprika dahil sa problema sa kanilang kalusugan. Diniskwalipika ng Miss Universe Organization si Italy Mora ng Panama dahil lumabas ito sa hotel nang walang pahintulot mula sa organisasyon.
Unang kinoronahan bilang Miss Universe Fiji 2024 si Manshika Prasad. Gayunpaman, tinanggalan ng titulo si Prasad isang araw matapos ang kanyang pagkapanalo dahil hindi nabilang sa botohan ang boto ng may hawak ng lisensya, na siyang kinailangang isaalang-alang matapos magkaroon ng tabla sa mga iskor. Isang press release mula sa Miss Universe Fiji ang nagsabi na ang "mga tamang pamamaraan" ay hindi nasunod at ang titulo ni Prasad ay ibinigay sa kanyang runner-up na si Nadine Roberts. Gayunpaman, matapos ang pakikipag-usap sa Miss Universe Organization, idineklara ng Miss Universe Fiji Organization na si Prasad ang lalahok bilang kinatawan ng Pidyi.
Noong unang bahagi ng 2024, isang video ang isinapubliko kung saan nakita ang mga may-ari ng pageant na si Anne Jakrajutatip at ang Mehikanong negosyante na si Raúl Rocha, kasama ang direktor noon ng Miss Universe Mexico na si Cynthia de la Vega, sa isang pagpupulong na ginanap noong Oktubre 2023. sa Mexico City.
§ – Binoto ng mga manonood upang mapabilang sa Top 30
Δ – Nakapasok sa Top 30 bilang isang Continental Queen
Ilang mga pagbabago sa pormat ng kompetisyon ang ipinatupad ng Miss Universe. Ang bilang ng mga semi-finalist ay itinaas sa tatlumpu kumpara sa dalawampu ng nakaraang taon— ang pinakamaraming bilang ng mga semifinalist sa kasaysayan ng kompetisyon. Ang mga resulta ng paunang kompetisyon at ng closed-door interview ang nagpasiya sa unang dalawampu't-siyam na mga semifinalist; apat sa mga ito ay hinirang na mga Continental Queen sa katapusan ng kompetisyon. Nagsagawa ng internet voting kung saan ang mga manonood ay maaaring bumoto para sa isa pang kandidata upang umabante sa semifinals. Lumahok sa swimsuit competition ang tatlumpung mga semifinalist at pagkatapos ay pinili ang labindalawang mga semifinalist. Lumahok sa evening gown competition ang labindalawang mga semifinalist at kalaunan ay pinili ang limang pinalista na lalahok sa question-and-answer round, final question at final walk.
125 kandidata ang lumahok sa edisyong ito.